آمریکا 8 نوامبردا ائدیله‌جک باشقانلیق سئچیمینه آز بیر مدت قالا سورغولار، دموکرات پارتی نامیزدی هیلاری کلینتونون، ایلک دفعه جمهوریتچی آدای دونالد ترامپین گئری‌سینه دوشدوگونو گؤستریر.
ای‌بی‌سی نیوز و واشینگتون پست قزئتی‌نین اورتاق آنکتینده، ترامپ رقیبی کلینتونون 1 پوئن اؤنونه گئچدی.
دونالد ترامپ یوزده 46 ایله بیرینجی سیرایا یئرلشیرکن، کلینتون یوزده 45ده قالدی.
ترامپ، اؤتن آی دموکرات رقیبی‌نین تخمینا 10 پوئن گئریسینده ایدی.
اؤتن هفته بعضی اوزمانلار جمهوریتچی نامیزد ترامپین سئچیم‌لری قازانما احتیمالی‌نین هئچ ده آز اولمادیغینی ایفاده ائتمیشدی.
استونی بروک اونیورسیته‌سینده سیاست بیلیمی ساحه‌سینده پروفسور اولان هلموت نورپوث، 'مدل نامیزدلر' اولدوغونجا سئچیم نتیجه‌لری‌نین اؤن گؤروله‌ممه‌یه‌جگینی وورغولایا‌راق "ترامپین قازاناجاغینی دوشونورم" دئمیشدی.
اؤته یاندان هیلاری کلینتونون، آمریکا خاریجی ایشلر باخانی اولدوغو دؤورده شخصی ایمیل حسابی اوزرین‌دن دؤولته عاید گیزلی بیلگیلر احتیوا ائدن یازیشما‌لار ائتمه‌سیله ایلگیلی سوروشدورمانین یئنی‌دن آچیلماسی سئچیجی‌لرین کلینتونا اولان گوونینی آزالتدیغی بیلدیریلیر.
